钦定古今图书集成/理学汇编/文学典/第156卷 > 《徐师曾文体明辩》 > 《与锺繇五熟釜书》魏·文帝
## 钦定古今图书集成/理学汇编/文学典/第156卷 > 《徐师曾文体明辩》 > 《与锺繇五熟釜书》魏·文帝

昔有黄三鼎，周之九宝，咸以一体，使调一味，岂若斯
釜，五味时芳。盖鼎之烹饪，以飨上帝，以养圣贤，昭德
祈福，莫斯之美。故非大人，莫之能造，故非斯器，莫宜
盛德。今之嘉釜，有逾兹美。夫周之尸臣，宋之考父，卫
之孔悝，晋之魏颗，彼四臣者，并以功德，勒名锺鼎。今
执事寅亮大魏，以隆圣化，堂堂之德，于斯为盛。诚太
常之所宜铭，彝器之所宜勒。故作斯铭，勒之釜口，庶
可赞扬洪美，垂之不朽。